12. ฐานะการเงินและผลการดำเนินงาน

12.1 งบการเงิน

สรุปรายงานสอบบัญชี

  รายงานของผู้สอบบัญชีสำหรับงบการเงินของบริษัท ในปี 2550 ตรวจสอบโดย นางสาววรรญา
  พุทธเสถียร ผู้สอบบัญชีรับอนุญาตเลขทะเบียน 4387
  ได้แสดงความเห็นในรายงานสอบบัญชีอย่างไม่มีเงื่อนไข
  ว่างบการเงินได้แสดงฐานะการเงินและผลการดำเนินงาน
  โดยถูกต้องสมควรในสาระสำคัญตามหลักการบัญชีที่รับรองทั่วไป โดยมีข้อสังเกตุ
  เรื่องการเปลี่ยนแปลงนโยบายบัญชีเกี่ยวกับการบันทึกเงินลงทุนในบริษัทย่อย
  ในงบการเงินเฉพาะกิจการ โดยบริษัทได้ปรับย้อนหลังงบการเงินเฉพาะกิจการสำหรับปีสิ้นสุดวันที่
  31 ธันวาคม 2549
  เพื่อสะท้อนถึงการเปลี่ยนแปลงนโยบายบัญชีเงินลงทุนในบริษัทย่อยจากวิธีส่วนได้เสียเป็นราคาทุน
  โดยการปรับปรุงเพื่อจัดทำงบการเงินดังกล่าวมีความเหมาะสมและได้นำไปปรับปรุงงบการเงินเฉพาะกิจการตามสมควรแล้ว

รายงานของผู้สอบบัญชีสำหรับงบการเงินของบริษัท ในปี 2551 และปี 2552 ตรวจสอบโดย
นางสาววรรญา พุทธเสถียร ผู้สอบบัญชีรับอนุญาตเลขทะเบียน 4387
ได้แสดงความเห็นในรายงานสอบบัญชีอย่างไม่มีเงื่อนไข
ว่างบการเงินได้แสดงฐานะการเงินและผลการดำเนินงาน
โดยถูกต้องสมควรในสาระสำคัญตามหลักการบัญชีที่รับรองทั่วไป

  12.2 ตารางสรุปงบการเงินของบริษัท

งบดุล

[]

งบกำไรขาดทุน

[]

** ค่าตอบแทนผู้บริหาร ปี 2550 บางส่วน รวมอยู่ในค่าใช้จ่ายขายและบริหาร

งบกระแสเงินสด

[]

อัตราส่วนทางการเงินที่สำคัญ

[]

12.3 คำอธิบายฐานะทางการเงินและผลการดำเนินงาน

สำหรับปีสิ้นสุด 31 ธันวาคม 2550 2551 และ 2552

12.3.1 ภาพรวมการดำเนินธุรกิจของบริษัท

  บริษัทดำเนินธุรกิจให้บริการออกแบบจัดหา ก่อสร้าง และติดตั้งงานด้านวิศวกรรมไฟฟ้า
  ด้านระบบไฟฟ้าและเครื่องกล ด้านเสาโทรคมนาคม ด้านระบบอาณัติสัญญาณ,เครือข่ายการสื่อสาร
  ด้านอนุรักษ์พลังงาน งานผลิตและจำหน่ายเสาโครงเหล็ก
  อุปกรณ์ไฟฟ้าและวัสดุอุปกรณ์ก่อสร้างให้แก่ลูกค้าภาครัฐและภาคเอกชน
  โดยวิธีประมูลงานเป็นส่วนใหญ่ จากความหลากหลายของธุรกิจ
  ส่งผลให้ผลการดำเนินงานของบริษัท ทั้งทางด้านรายได้ และกำไร ขึ้นอยู่กับปัจจัยหลายประการ
  ซึ่งปัจจัยที่สำคัญได้แก่

  - การขยายการลงทุน และการเติบโตของลูกค้าในแต่ละประเภทงาน

  - สภาวะการแข่งขันในการประมูลงาน

  - จำนวนโครงการที่อยู่ระหว่างดำเนินการ

  - ประเภทของผู้ว่าจ้าง

  ทั้งนี้ ในการวิเคราะห์ผลการดำเนินงานของบริษัท สามารถแบ่งธุรกิจออกเป็น 2 ลักษณะ คือ

  1) ธุรกิจงานบริการ งานบริการที่สร้างรายได้หลักให้แก่บริษัท คือ งานด้านวิศวกรรมไฟฟ้า
  โดยที่หน่วยงานการไฟฟ้าภาครัฐ ทั้ง 3 แห่ง ได้แก่ การไฟฟ้าฝ่ายผลิต การไฟฟ้านครหลวง
  และการไฟฟ้าส่วนภูมิภาค เป็นลูกค้ากลุ่มที่สำคัญต่อการเติบโตของรายได้ในส่วนงานบริการ
  เนื่องจากเป็นหน่วยงานที่มีภาระหน้าที่ในการจัดหาพลังงานไฟฟ้าให้เพียงพอต่อการใช้งานของผู้ใช้ไฟ
  จึงมีการกำหนดแผนงานลงทุนในระยะยาวที่ชัดเจน และมีมูลค่างบประมาณการลงทุนสูง
  อย่างไรก็ตาม เนื่องจากข้อมูลการประมูลงานภาครัฐเป็นข้อมูลสาธารณะ
  จึงมีการแข่งขันในการประมูลงานสูง เป็นเหตุให้อัตรากำไรขั้นต้นต่ำกว่างานภาคเอกชน ดังนั้น
  เพื่อรักษาสมดุลระหว่างการเติบโตของรายได้ และอัตรากำไรที่เหมาะสม
  บริษัทจึงกำหนดนโยบายที่จะพิจารณาประมูลงานและให้บริการงานโครงการภาครัฐและภาคเอกชนในสัดส่วนที่เหมาะสมและสอดคล้องกับจำนวนโครงการที่บริษัทให้บริการอยู่

  นอกเหนือจากงานด้านวิศวกรรมไฟฟ้าแล้ว
  งานด้านระบบไฟฟ้าและเครื่องกลเป็นอีกงานบริการที่มีความสำคัญต่อการเติบโตของบริษัท
  เนื่องจากบริษัทเริ่มเข้าสู่การให้บริการด้านระบบสาธารณูปโภคในโรงงานแก่บริษัทเอกชนรายใหญ่
  และได้รับการยอมรับเป็นอย่างดีจากลูกค้า นอกจากนี้
  บริษัทยังขยายช่องทางงานบริการไปสู่งานวางเครือข่ายสัญญาณสื่อสารให้แก่การสื่อสารทำให้มีโอกาสเพิ่มรายได้มากขึ้น

  ทั้งนี้ในปี 2551 รายได้จากงานบริการของบริษัทมีมูลค่าเท่ากับ 1,237.09 ล้านบาท
  ลดลงร้อยละ 31 จากปี 2550 เนื่องจากมูลค่าของงานวิศวกรรมไฟฟ้าของบริษัทลดลงร้อยละ
  37โดยเฉพาะโครงการของภาครัฐ ซึ่งชะลอการเปิดประมูลงานมาตั้งแต่ปี 2550
  เนื่องจากความไม่แน่นอนของสภาพเศรษฐกิจและสถานะการณ์ของบ้านเมือง
  รวมถึงการปรับตัวเพิ่มขึ้นของราคาวัสดุ ทำให้งบประมาณที่ตั้งไว้ไม่เพียงพอ

  สำหรับรายได้งานบริการในปี 2552 เท่ากับ 1,128.44 ล้านบาท ปรับตัวลงลงจากปี 2551
  ร้อยละ 9 เนื่องจากสภาวะวิกฤตทางการเงิน ทำให้เกิดการชะลอตัวในการลงทุนของภาคเอกชน
  ประกอบกับเป็นช่วงที่บริษัทปิดงานโครงการเดิมในช่วงครึ่งปีแรก
  และเริ่มงานโครงการใหม่ทำให้การรับรู้รายได้เป็นส่วนของงานอนุมัติแบบก่อสร้างและงานโยธา
  ซึ่งเป็นส่วนน้อยของโครงการ

  (2) ธุรกิจงานขาย เป็นการขายเสาโครงเหล็ก และอุปกรณ์ไฟฟ้า ประเภทอุปกรณ์ยึดจับ
  ซึ่งเป็นการขายสินค้าเท่านั้น ไม่มีการให้บริการติดตั้ง โดยในปี 2551
  ได้เพิ่มการขายในส่วนของวัสดุ อุปกรณ์ก่อสร้าง ครบวงจรเพื่อขยายฐานลูกค้าให้กว้างขึ้น
  ซึ่งที่ผ่านมา ลูกค้าสำหรับธุรกิจงานขายเป็นลูกค้าภาคเอกชนทั้งหมด โดยในปี 2551 นั้น
  บริษัทมีรายได้จากการขายเท่ากับ 840 ล้านบาท เพิ่มขึ้นร้อยละ 135
  แบ่งเป็นรายได้จากการจำหน่ายเสาโครงเหล็กเฉลี่ยร้อยละ 63
  และจำหน่ายอุปกรณ์ไฟฟ้า,วัสดุก่อสร้างร้อยละ 37 ทั้งนี้ ในปี 2551
  การขายเสาโครงเหล็กยังมีการขยายการให้บริการโทรคมนาคม
  ทำให้รายได้จากรการขายเสาโครงเหล็กเพิ่มขึ้นร้อยละ 143
  และบริษัทได้มีนโยบายเพิ่มการขายในส่วนของวัสดุ
  อุปกรณ์ก่อสร้างครบวงจรจากเดิมที่เน้นขายอุปกรณ์ไฟฟ้าเพียงอย่างเดียว
  ทำให้ขยายฐานลูกค้าได้กว้างขึ้น และเพิ่มรายได้จากการขายวัสดุก่อสร้างและอุปกรณ์ไฟฟ้า
  ขึ้นร้อยละ 193 จากปี 2550

  สำหรับปี 2552 บริษัทมีรายได้จากการขายเท่ากับ 450 ล้านบาท ลดลงจากปี 2551 ร้อยละ 46
  แยกเป็นรายได้จากการจำหน่ายเสาโครงเหล็กร้อยละ 43
  และจำหน่ายวัสดุก่อสร้างและอุปกรณ์ไฟฟ้าร้อยละ 57
  ทั้งนี้การเปลี่ยนแปลงของรายได้เกิดจากจากการที่กลุ่มลูกค้าเสาโทรคมนาคมชะลอการลงทุนเพื่อรอความชัดเจนของการประมูลใบอนุญาติ
  3G ทำให้รายได้จากการจำหน่ายเสาโครงเหล็กลดลงร้อยละ 64
  ส่วนรายได้จากงานขายวัสดุอุปกรณ์ก่อสร้างและอุปกรณ์ไฟฟ้า ลดลงร้อยละ 16
  เนื่องจากบริษัทเพิ่มความรัดกุมในการให้เครดิตกับลูกค้าเพื่อลดความเสี่ยงที่บริษัทจะได้รับจากการขายสินค้าให้ลูกค้ารายย่อย

12.3.2 ผลการดำเนินงาน

รายได้

  บริษัทมีนโยบายการรับรู้รายได้ของงานบริการด้วยวิธีอัตราส่วนของงานที่แล้วเสร็จและรับรู้รายได้จากการขายเมื่อส่งมอบสินค้าแล้ว
  โดยบริษัทมีรายได้รวมระหว่างปี 2550 – ปี 2552 จำนวน 2,177.05 ล้านบาท, 2,107.50
  ล้านบาท และ 1,622.02 ล้านบาท ตามลำดับ คิดเป็นอัตราการลดลงของรายได้ร้อยละ 3
  และร้อยละ 23 ตามลำดับ รายละเอียดของรายได้แยกเป็น

  1) รายได้งานบริการ ซึ่งเป็นรายได้จากงานบริการด้านวิศวกรรมไฟฟ้า ซึ่งประกอบด้วย
  งานระบบจำหน่ายไฟฟ้า งานสถานีไฟฟ้าย่อย และงานก่อสร้างสายส่ง
  งานระบบไฟฟ้าและเครื่องกล งานโทรคมนาคม งานโยธา และงานอนุรักษ์พลังงาน
  โดยรายได้งานบริการจากปี 2550 – ปี2552 มีมูลค่าเท่ากับ 1,799.28 ล้านบาท, 1,237.09
  ล้านบาทและ 1,128.44 ล้านบาท คิดเป็นร้อยละ 83 ร้อยละ 59 และร้อยละ 70
  ของรายได้รวมในแต่ละปีดังกล่าว โดยในปี 2551 รายได้งานบริการมูลค่าเท่ากับ 1,237.09
  ล้านบาท ลดลงร้อยละ 31 จากปี 2550
  เนื่องจากการลดลงของรายได้งานบริการภาครัฐคงเหลือ 231.78 ล้านบาทคิดเป็นลดลงร้อยละ
  75 ด้วยภาครัฐชะลอการเปิดประมูลงาน
  เนื่องจากงบประมาณที่เตรียมไว้ไม่เพียงพอกับการปรับตัวขึ้นของราคาวัสดุในช่วงปี 2550 –
  2551 สำหรับปี 2552 รายได้งานบริการลดลงร้อยละ 9 จากปี 2551
  เนื่องจากสภาวะวิกฤตทางการเงิน ทำให้เกิดการชะลอตัวในการลงทุนของภาคเอกชน
  โดยรายได้งานบริการในภาคเอกชนลดลงร้อยละ 33
  นอกจากนี้ยังเป็นช่วงที่บริษัทปิดงานโครงการเดิม
  และเริ่มงานโครงการใหม่ซึ่งเป็นช่วงการขออนุมัติแบบก่อสร้าง ทำให้รับรู้รายได้จำนวนน้อย

  2) รายได้จากการขาย เป็นรายได้จากการผลิตและจำหน่ายเสาโครงเหล็ก
  จำหน่ายอุปกรณ์ไฟฟ้า และวัสดุอุปกรณ์ก่อสร้าง โดยรายได้จากการขายในปี 2550 และปี 2551
  มีมูลค่าเท่ากับ 356.73 ล้านบาท และ 840.07 ล้านบาท คิดเป็นร้อยละ 16 และร้อยละ 40
  ของรายได้รวมของในแต่ละปีดังกล่าว คิดเป็นเพิ่มขึ้นร้อยละ 135 จากปี 2550
  โดยการจำหน่ายเสาโครงเหล็กยังเติบโตอย่างต่อเนื่อง
  และมีการจำหน่ายขายเสาโครงเหล็กให้หน่วยงานราชการอีก 1 โครงการ
  โดยรายได้จากการขายเสาโครงเหล็กเพิ่มขึ้นจาก 252.15 ล้านบาทเป็น 531.81 ล้านบาทในปี
  2551 คิดเป็นเพิ่มขึ้นร้อยละ 111
  และบริษัทมีนโยบายเพิ่มช่องทางในการขายโดยเพิ่มการขายวัสดุอุปกรณ์ก่อสร้างอย่างครบวงจร
  เพื่อขยายฐานของลูกค้าให้มากขึ้นในราคาที่แข่งขันได้
  ทำให้รายได้จากการขายอุปกรณ์ไฟฟ้าและวัสดุอุปกรณ์ก่อสร้างเป็น 308.26ล้านบาทในปี
  2551เพิ่มขึ้นจากปี 2550 ร้อยละ 195 สำหรับปี 2552 รายได้จากการขายมีมูลค่าเท่ากับ
  449.53 ล้านบาท คิดเป็นร้อยละ 28 ของรายได้รวม ลดลงร้อยละ 46 จากปี 2551
  เนื่องจากการลดลงของรายได้จากการขายเสาโครงเหล็ก ลดลงร้อยละ 64 จากปี 2551
  ซึ่งเกิดจากการที่กลุ่มลูกค้าเสาโทรคมนาคมชะลอการลงทุนเพื่อรอความชัดเจนของการประมูลใบอนุญาติ
  3G

  3) รายได้รวม สำหรับปี 2551 บริษัทมีรายได้รวม 2,107.50 ล้านบาท ลดลงจากปี 2550
  จำนวน 70 ล้านบาท หรือลดลงคิดเป็นร้อยละ 3 เนื่องจากการลดลงของรายได้งานบริการ
  โดยในปี 2551 บริษัทมีรายได้งานบริการเท่ากับ 1,237.09 ล้านบาท ลดลงจากปี 2550
  ซึ่งเท่ากับ 1,799.28 ล้านบาท คิดเป็นลดลงร้อยละ 31
  เนื่องจากการลดลงของรายได้งานบริการจากภาครัฐ ลดลงจาก 936.86 ล้านบาทเป็น 231.78
  ล้านบาทในปี 2551 คิดเป็นลดลงร้อยละ75 ทำให้สัดส่วนของงานในภาครัฐลดลงด้วย

  รายได้รวมในปี 2552 มีมูลค่าเท่ากับ 1,622.02 ล้านบาท ลดลงร้อยละ 23 จากปี 2551
  เนื่องจากรายได้งานขายที่ลดลงจาก 840.07ล้านบาท ในปี 2551 คงเหลือ 449.55
  ล้านบาทในปี 2552 คิดเป็นลดลงร้อยละ 46 จาก
  สาเหตุจากการลดลงของการขายเสาโครงสร้างเหล็ก
  และมาตรการในการควบคุบการให้เครดิตกับลูกค้ารายย่อย

  รายได้อื่นของบริษัทปี2551 ประกอบด้วยกำไรจากการขายสินทรัพย์ กำไรจากอัตราแลกเปลี่ยน
  และรายได้จากการขายเศษเหล็ก วัตถุดิบที่เหลือจากการผลิต จำนวน 30.35
  ล้านบาทคิดเป็นร้อยละ 1.44 ของรายได้รวม ในปี 2550 ประกอบด้วย
  กำไรจากการขายสินทรัพย์ รายได้จากการขายเศษเหล็ก วัตถุดิบที่เหลือจากการผลิต
  และดอกเบี้ยรับ มูลค่าเท่ากับ 21.04 ล้านบาทคิดเป็นร้อยละ 1 ของรายได้รวม

  สำหรับรายได้อื่นในปี2552 เท่ากับ 44.02 ล้านบาทคิดเป็นร้อยละ 3 ของรายได้รวม
  ซึ่งรวมรายได้จากการขายหุ้นบริษัท วินด์ โฮลดิ้ง จำกัด จำนวน 25 ล้านบาท
  และประกอบด้วยกำไรจากการขายสินทรัพย์ กำไรจากอัตราแลกเปลี่ยน
  และรายได้จากการขายเศษเหล็ก วัตถุดิบที่เหลือจากการผลิต

ต้นทุน

ต้นทุนของบริษัท แบ่งออกเป็น 2 ส่วน เพื่อให้สอดคล้องกับประเภทรายได้ของบริษัท โดยบริษัทมี
ต้นทุนรวมในปี 2550 – 2552 จำนวน 1,804.95 ล้านบาท 1,711.14 ล้านบาท และ
1,381.39 ล้านบาทตามลำดับ คิดเป็นลดลงอัตราร้อยละ 5 และลดลงอัตราร้อยละ 19 ตามลำดับ
ได้แก่

  1) ต้นทุนจากงานบริการ ได้แก่ ค่าวัสดุอุปกรณ์ ค่าแรงงานทางตรง (Direct Labor Cost)
  และค่าใช้จ่ายในการดำเนินงาน (Overhead Cost) โดยในปี 2550 และ ปี2551
  บริษัทมีต้นทุน จากงานบริการ 1,488.74 ล้านบาท และ 1,026.54 ล้านบาทตามลำดับ
  ซึ่งลดลง ร้อยละ 31 ตามรายได้งานบริการที่ลดลง
  โดยคิดสัดส่วนต้นทุนงานบริการต่อรายได้งานบริการเป็นร้อยละ 83 เท่ากับปี 2550
  โดยสัดส่วนลูกค้าจากภาครัฐและลูกค้าภาคเอกชนในปี2551เท่ากับร้อยละ 19 และร้อยละ 81
  ตามลำดับ

  ในปี 2552 ต้นทุนงานบริการเท่ากับ 940.99 ล้านบาท ลดลงร้อยละ 8
  ตามรายได้งานบริการที่ลดลง โดยคิดสัดส่วนต้นทุนงานบริการต่อรายได้งานบริการเป็นร้อยละ 83
  เท่ากับปี 2551 และ 2550 โดยสัดส่วนลูกค้าจากภาครัฐและลูกค้าภาคเอกชนในปี2552
  เท่ากับร้อยละ 40 และร้อยละ 60 ตามลำดับ

  ในด้านความเสี่ยงจากการสั่งซื้อวัตถุดิบเป็นเงินตราต่างประเทศที่อาจทำให้ต้นทุนงานบริการเพิ่มขึ้นนั้น
  บริษัทมีนโยบายให้ผู้ว่าจ้างสั่งซื้อวัตถุดิบดังกล่าวตรงกับผู้ผลิตหรือผ่านตัวแทนจำหน่ายที่บริษัทจัดหาให้
  โดยผู้ว่าจ้างจะเป็นผู้เปิดเลตเตอร์ออฟเครดิต (Letter of Credit : LC) เอง
  แต่อย่างไรก็ตาม หากบริษัทเป็นผู้สั่งซื้อวัตถุดิบจากต่างประเทศ
  บริษัทจะมีการป้องกันความเสี่ยงจากอัตราแลกเปลี่ยนโดยการซื้อเงินตราต่างประเทศล่วงหน้า
  (Forward Contract) โดยใน ปี2550 - 2552
  บริษัทมีต้นทุนวัตถุดิบที่ซื้อเป็นเงินตราต่างประเทศจำนวน 235.35 ล้านบาท 78.14 ล้านบาท
  และ 7.91 ล้านบาทตามลำดับ หรือคิดเป็นร้อยละ 16 ร้อยละ 8 และร้อยละ 1
  ของต้นทุนบริการในแต่ละปีดังกล่าว

  2) ต้นทุนขายสินค้า เป็นต้นทุนสินค้าซื้อมาขายไป
  และต้นทุนผลิตเสาโครงเหล็กและอุปกรณ์ไฟฟ้าละวัสดุก่อสร้าง สำหรับ ในปี 2550 และ 2551
  บริษัทมีต้นทุนขายสินค้าเท่ากับ316.21 ล้านบาท และ 684.60 ล้านบาท
  ตามลำดับซึ่งเพิ่มขึ้นตามการขายที่เพิ่มขึ้น
  โดยสัดส่วนต้นทุนขายสินค้าต่อรายได้จากการขายลดลงจากร้อยละ 89 ในปี 2550 เป็นร้อยะ81
  ในปี 2551 เนื่องจากการขายเสาโครงเหล็กที่เพิ่มขึ้น ทำให้บริษัทสามารถบริหารวัตถุดิบ
  และต้นทุนคงที่ให้เกิดการประหยัดต่อขนาดการผลิต(Economy of
  Scale)ทำให้ต้นทุนขายสินค้าลดลง

  ในปี 2552 บริษัทมีต้นทุนขายสินค้าเท่ากับ 440.40 ล้านบาท ลดลงจากปี 2551
  คิดเป็นลดลงร้อยละ 36 คิดเป็นสัดส่วนต้นทุนต่อรายได้จากการขายเพิ่มขึ้นจากปี 2551
  เป็นร้อยละ 98 เนื่องจากขาดทุนจากการขายเหล็กเส้นที่ซื้อไว้ในราคาสูง
  และขายไปในราคาตลาด ณ ขณะนั้น อีกทั้งรายได้จากการขายเสาโครงสร้างเหล็กที่ลดลง
  ทำให้ต้นทุนคงที่ต่อหน่วยสูงขึ้น

ค่าใช้จ่ายในการขายและบริหาร

  ค่าใช้จ่ายในการขายและบริหาร ประกอบด้วยรายการที่สำคัญ เช่น ค่าใช้จ่ายพนักงาน
  ค่าสาธารณูปโภค ค่าธรรมเนียมธนาคาร ค่าเสื่อมราคาสำนักงาน ค่าเลี้ยงรับรอง
  ค่าใช้จ่ายเกี่ยวกับรถยนต์ เป็นต้น โดยจากปี 2552 และ ปี2551
  บริษัทมีค่าใช้จ่ายในการขายและบริหารจำนวน 124.15 ล้านบาท และ 124.07
  ล้านบาทตามลำดับ หรือคิดเป็นอัตราการเพิ่มขึ้นร้อยละ 0.07
  โดยบริษัทได้มีการเพิ่มค่าใช้จ่ายพนักงาน ค่าธรรมเนียมธนาคาร ค่าเลี้ยงรับรอง
  ในขณะเดียวกันในปี 2552 บริษัทได้ลดการตั้งสำรองต่างๆ เช่น เงินลงทุนระยะสั้น
  สินค้าคงเหลือ

ค่าตอบแทนผู้บริหาร

  ค่าตอบแทนผู้บริหาร ประกอบด้วย เงินเดือน ผลประโยชน์ที่เกี่ยวข้องและค่าตอบแทนกรรมการ
  รวมไปถึงผลประโยชน์ตอบแทนในรูปอื่น
  ทั้งนี้ผู้บริหารของบริษัทหมายถึงบุคคลที่กำหนดตามกฎหมายว่าด้วยหลักทรัพย์และตลาดหลักทรัพย์
  โดยปี 2552 เท่ากับ 34.27 ล้านบาท เพิ่มขึ้นคิดเป็นร้อยละ 6 จากปี 2551 โดยในปี 2552
  มีผู้บริหารทั้งสิ้น 11 คน และในปี 2551 มี 9 คน

กำไรขั้นต้น

  กำไรขั้นต้นรวมของบริษัทมีการเติบโตอย่างต่อเนื่องจากปี 2550 และ ปี2551 โดยมีมูลค่าเท่ากับ
  351.06 ล้านบาท และ 366.02 ล้านบาท โดยคิดเป็นอัตรากำไรขั้นต้นรวมที่ร้อยละ 16 ในปี
  2550 และร้อยละ 18 ในปี 2551

  ในปี 2552 บริษัทมีกำไรขั้นต้นรวมเท่ากับ 196.61 ล้านบาทลดลงร้อยละ 46 จากปี 2551
  โดยอัตรากำไรขั้นต้นรวมลดลงเหลือร้อยละ 12 ในปี 2552

  ทั้งนี้การเปลี่ยนแปลงของกำไรขั้นต้นรวมของบริษัทสามารถแจกแจงได้ตามลักษณะธุรกิจของบริษัทดังนี้

1)  กำไรขั้นต้นจากงานบริการ บริษัทมีกำไรขั้นต้นจากงานบริการจำนวน 310.55 ล้านบาท และ
    210.55 ล้านบาท จากปี 2550 และ ปี2551
    หรือคิดเป็นอัตรากำไรขั้นต้นจากงานบริการที่ร้อยละ 17
    ของรายได้จากงานบริการเท่ากันทั้งสองปี
    แต่เมื่อพิจารณากำไรขั้นต้นแยกตามประเภทผู้ว่าจ้างจะเห็นว่า ในปี 2551
    บริษัทรับรู้รายได้และกำไรขั้นต้นจากงานให้บริการในส่วนของลูกค้าภาครัฐลดลงแต่มีอัตรากำไรขั้นเพิ่มขึ้นจากร้อยละ
    11 ในปี 2550 เป็นร้อยละ 18 ในปี 2551 ขณะที่ในส่วนเอกชน รับรู้รายได้เพิ่มขึ้น
    แต่อัตรากำไรขั้นต้นลดลง จากร้อยละ 24 ในปี 2550 เป็นร้อยละ 17 ในปี 2551
    เนื่องจากงานภาคเอกชนมีการแข่งขันสูงขึ้น โดยในปี 2551
    บริษัทมีสัดส่วนลูกค้าจากภาครัฐเท่ากับร้อยละ 19 และภาคเอกชนเท่ากับร้อยละ 81
    ของรายได้จากการบริการ

  สำหรับในปี 2552 บริษัทมีกำไรขั้นต้นจากงานบริการเท่ากับ 187.45 ล้านบาท
  คิดเป็นลดลงร้อยละ 11 จากปี 2551 โดยอัตรากำไรขั้นต้นจากงานบริการคิดเป็นร้อยละ17
  เนื่องจาก บริษัทรับรู้รายได้
  และกำไรขั้นต้นจากงานบริการในส่วนของภาครัฐซึ่งเป็นงานที่มีอัตรากำไรขั้นต้นต่ำกว่างานภาคเอกชน
  โดยสัดส่วนรายได้งานภาครัฐในปี 2552 คิดเป็นสัดส่วนร้อยละ 40 ของรายได้งานบริการ
  เพิ่มขึ้นจากปี 2551 ที่มีสัดส่วนเพียงร้อยละ 19 ของรายได้ของงานบริการ
  อีกทั้งอัตรากำไรขั้นจากงานบริการในส่วนของภาครัฐ ลดลงจากร้อยละ 18 ในปี 2551
  เป็นร้อยละ 13 ในปี 2552

2)  กำไรขั้นต้นจากงานขาย ในปี 2550 และปี2551 บริษัทมีกำไรขั้นต้นจากงานขายเท่ากับ
    40.51 ล้านบาท และ 155.47 ล้านบาท
    หรือคิดเป็นอัตรากำไรขั้นต้นจากการขายเท่ากับร้อยละ 11 และร้อยละ 18
    ของรายได้จากการขาย ตามลำดับ ทั้งนี้เนื่องจากบริษัทหยุดดำเนินการผลิตในช่วงเดือนมีนาคม
    และเมษายน ปี 2550 เพื่อขยายกำลังการผลิตของโรงงาน
    ในขณะที่บริษัทยังคงมีต้นทุนคงที่จากค่าใช้จ่ายในการดำเนินงาน (Overhead Cost)
    เกิดขึ้นในช่วงเวลาดังกล่าว ทั้งนี้
    การขยายโรงงานและการเพิ่มกำลังการผลิตของบริษัทดังกล่าวเป็นการสร้างบ่อชุบสังกะสีใหม่ขนาด
    2.0 x 9.2 x 2.2 เมตร ซึ่งส่งผลให้กำลังการผลิตเพิ่มขึ้นจาก 6,000 ตันต่อปีเป็น
    12,000 ตันต่อปี โดยปี 2551
    มีการเติบโตของกำไรขั้นต้นจากงานขายอย่างต่อเนื่องเป็นผลมาจากการที่บริษัทมีการเติบโตของรายได้จากการขายเพียงพอที่จะคุ้มต้นทุนคงที่ในการผลิต
    และก่อให้เกิดการประหยัดต่อขนาดการผลิต (Economy of Scale) ของโรงงาน

  ปี 2552 บริษัทมีกำไรขั้นต้นจากงานขายจำนวน 9.15 ล้านบาท
  หรือคิดเป็นอัตรากำไรขั้นต้นร้อยละ 2 ลดลงจากปี 2551 ซึ่งบริษัทมีอัตรากำไรขั้นต้นร้อยละ 18
  เนื่องจากการลดลงของการขายเสาโครงเหล็กทำให้กำไรขั้นต้นต่อหน่วยลดลง
  และการขายเหล็กเส้นในราคาต่ำกว่าราคาทุน ตามราคาตลาดที่ปรับตัวลดลง
  อีกทั้งมีการแข่งขันด้านราคาสูงในการขายวัสดุก่อสร้าง

กำไรสุทธิ

  ในปี 2550 และ ปี 2551 บริษัทมีกำไรสุทธิ 145.39 ล้านบาท และ 179.76ล้านบาท
  หรือคิดเป็นอัตรากำไรสุทธิร้อยละ 6.74 และร้อยละ 8.65 ตามลำดับ คิดเป็นเพิ่มขึ้นร้อยละ 24
  เนื่องจากเกิดจากการเพิ่มขึ้นของรายได้จากการขายสินค้า โดยเฉพาะการขายโครงเหล็ก
  ซึ่งเป็นรายได้ที่มีอัตรากำไรขั้นต้นสูงในปี 2551 เนื่องจากเกิดการประหยัดต่อการผลิต
  (Economy of Scale)
  ประกอบกับบริษัทสามารถควบคุมต้นทุนการขายและบริการและค่าใช้จ่ายในการขายและบริหารได้อย่างมีประสิทธิภาพ

  สำหรับปี 2552 บริษัทมีกำไรสุทธิ 54.66 ล้านบาทคิดเป็นอัตรากำไรสุทธิร้อยละ 3.46
  คิดเป็นลดลงร้อยละ 70
  เนื่องจากอัตราส่วนต้นทุนจากงานขายที่เพิ่มสูงขึ้นเกิดจากการลดลงรายได้จากการขายโครงเหล็กซึ่งมีความสามารถในการทำกำไรสูง
  คิดเป็นลดลงร้อยละ 64 เมื่อเทียบกับปี 2551

12.3.3 ฐานะทางการเงิน

สินทรัพย์

  ณ วันที่ 31 ธันวาคม 2551 บริษัทมีสินทรัพย์รวมทั้งสิ้น 1,250.97 ล้านบาท เพิ่มขึ้นร้อยละ 16
  จาก ณ วันที่ 31 ธันวาคม 2550 ซึ่งเท่ากับ 1,076.04 ล้านบาท
  โดยมีสาเหตุมาจากการเพิ่มขึ้นของสินทรัพย์หมุนเวียน จาก 885.70 ล้านบาท ณ สิ้นปี 2550
  เป็น 997.61 ล้านบาท ณ สิ้นปี 2551 หรือมีอัตราการเติบโตร้อยละ 13
  โดยเกิดจากการเพิ่มขึ้นของรายการหลักคือ รายได้ค่าบริการที่ยังไม่ได้เรียกเก็บ - สุทธิเพิ่มขึ้น
  39.63 ล้านบาท เงินจ่ายล่วงหน้าค่าสินค้าเพิ่มขึ้น 65.70ล้านบาท สินค้าคงเหลือ-สุทธิเพิ่มขึ้น
  38.08ล้านบาท รวมทั้งเงินลงทุนในบริษัทย่อยที่เพิ่มขึ้น 54 ล้านบาท

  ณ วันที่ 31 ธันวาคม 2552 บริษัทมีสินทรัพย์รวมทั้งสิ้น 1,469.22 ล้านบาท ประกอบด้วย (1)
  สินทรัพย์หมุนเวียน 1,190.21 ล้านบาท คิดเป็นร้อยละ 81 ของสินทรัพย์รวม (2)
  สินทรัพย์ไม่หมุนเวียน 279.01 ล้านบาท คิดเป็นร้อยละ 19 ของสินทรัพย์รวม โดยสินทรัพย์รวม
  ณ วันที่ 31 ธันวาคม 2552 เพิ่มขึ้นจาก ณ วันที่ 31 ธันวาคม 2551 จำนวน 218.25 ล้านบาท
  หรือเพิ่มขึ้นร้อยละ 17 โดยเกิดจากการเพิ่มขึ้นของรายการหลักคือ
  รายได้ค่าบริการที่ยังไม่ได้เรียกเก็บ - สุทธิเพิ่มขึ้น 201.31 ล้านบาท
  ลูกหนี้การค้าและตั๋วเงินรับ-สุทธิเพิ่มขึ้น 41 ล้านบาท และ เงินลงทุนในบริษัทอื่นเพิ่มขึ้น 33
  ล้านบาท

  ทั้งนี้ การเปลี่ยนแปลงของสินทรัพย์ของบริษัทสามารถแจกแจงรายละเอียดได้ดังต่อไปนี้

-   ลูกหนี้การค้า

  สำหรับ ณ วันที่ 31 ธันวาคม 2552 บริษัทมีลูกหนี้การค้าและตั๋วเงินรับ-สุทธิ เท่ากับ 337.62
  ล้านบาท ประกอบด้วย (1) ลูกหนี้การค้าจากธุรกิจขายสินค้า-สุทธิ 55.91
  ล้านบาทหรือคิดเป็นร้อยละ 17 ของลูกหนี้การค้าและตั๋วเงินรับสุทธิ (2)
  ลูกหนี้จากการค้าธุรกิจงานบริการ-สุทธิ 281.71 ล้านบาท หรือคิดเป็นร้อยละ 83
  ของลูกหนี้การค้าและตั๋วเงินรับ-สุทธิ

  ทั้งนี้ ลูกหนี้การค้าจากธุรกิจขายสินค้า-สุทธิ ณ วันที่ 31 ธันวาคม 2552 ลดลงจาก ณ สิ้นปี
  2551 คิดเป็นลดลงร้อยละ 51
  เนื่องจากการลดลงของรายได้จากการขายวัสดุก่อสร้าง,อุปกรณ์ไฟฟ้า
  และการขายเสาโครงเหล็ก โดยอัตราการหมุนของลูกหนี้การค้าจากธุรกิจขายสินค้าลดลงจาก
  8.30 เท่าหรือ 44 วัน ณ สิ้นปี 2551 เป็น 5.01 เท่าหรือ 72 วัน ณ สิ้นปี 2552
  เนื่องจากการขายมีการแข่งขันสูงทำให้ลูกค้าพิจารณาเงื่อนไขการให้เครดิตของบริษัทประกอบในการตัดสินใจซื้อ
  แต่บริษัทก็มีการพิจารณาเครดิตอย่างรัดกุมเพื่อลดปัญหาในการเก็บเงิน ขณะเดียวกันปี 2552
  บริษัทได้เพิ่มปริมาณการขายอุปกรณ์ไฟฟ้าให้หน่วยงานของรัฐซึ่งมีระยะเวลาเก็บหนี้ที่นานกว่าเอกชน
  แต่ไม่มีปัญหาในการเก็บเงิน

  สำหรับลูกหนี้การค้าจากธุรกิจงานบริการ-สุทธิ ณ วันที่ 31 ธันวาคม 2552 เพิ่มขึ้นร้อยละ 49
  จาก ณ สิ้นปี 2551 เนื่องจาก มีการปิดงานโครงการขนาดใหญ่
  ซึ่งลูกค้าให้ความสำคัญกับการส่งมอบงานงวดสุดท้ายส่งผลให้ภาระลูกหนี้ค้างนานเพิ่มมากขึ้นสำหรับอัตราการหมุนของลูกหนี้การค้าธุรกิจงานบริการลดลงจาก
  5.31 เท่า หรือ 68 วัน ณ สิ้นปี 2551 เป็น 4.84 เท่า หรือ 75 วัน ณ สิ้นปี 2552

  ทั้งนี้
  บริษัทมีนโยบายในการตั้งค่าเผื่อหนี้สงสัยจะสูญโดยพิจารณาจากลูกหนี้แต่ละรายที่คาดว่าจะไม่ได้รับชำระ
  โดยกำหนดนโยบายการตั้งสำรองหนี้สงสัยจะสูญเต็มจำนวน
  สำหรับลูกหนี้งานบริการที่เกินกำหนดชำระ 1 ปี และตั้งสำรองหนี้สงสัยจะสูญร้อยละ 50
  ของมูลค่าหนี้ สำหรับลูกหนี้งานขายที่มีอายุมากกว่า 1 ปี และกำหนดการตั้งค่าเผื่อเต็มจำนวน
  สำหรับลูกหนี้เช็คคืน โดย ณ วันที่ 31 ธันวาคม 2552 บริษัทมีรายละเอียดอายุของลูกหนี้การค้า
  ซึ่งสามารถสรุปได้ดังนี้

  -------------------------------- -- ----------------- -- ------------------
  หน่วย : พันบาท                        ณ วันที่ 31 ธันวาคม      ณ วันที่ 31 ธันวาคม
                                      2552                 2551

  ลูกหนี้การค้าประเภทขายสินค้า                                   

  ลูกหนี้การค้าที่อยู่ในกำหนดชำระ             28,351               83,332

  ลูกหนี้การค้า                                                

  - เกิน 1 - 90 วัน                     22,066               28,680

  - เกิน 91 - 180 วัน                   2,648                2,117

  - เกิน 181 - 270 วัน                  2,082                478

  - เกิน 271 - 365 วัน                  291                  -

  - เกิน 365 วันขึ้นไป                    5,551                3,805

  รวม                                 60,989               118,412

  หัก ค่าเผื่อหนี้สงสัยจะสูญ- ลูกหนี้การค้า       (5,082)              (4,152)

  ลูกหนี้การค้าประเภทขายสินค้า-สุทธิ          55,907               114,260

  ลูกหนี้การค้าประเภทงานบริการ                                  

  ลูกหนี้การค้าที่ยังไม่ออกใบแจ้งหนี้            44                   231

  ลูกหนี้การค้าที่อยู่ในกำหนดชำระ             179,892              88,973

  ลูกหนี้การค้า                                                

  - เกิน 1 - 90 วัน                     74,806               93,760

  - เกิน 91 - 180 วัน                   13,180               5,130

  - เกิน 181 - 270 วัน                  13,787               923

  - เกิน 271 - 365 วัน                  -                    -

  - เกิน 365 วันขึ้นไป                    -                    187

  รวม                                 281,709              189,204

  หัก ค่าเผื่อหนี้สงสัยจะสูญ- ลูกหนี้การค้า       -                    (187)

  ลูกหนี้การค้าประเภทงานบริการ-สุทธิ         281,709              189,017

  รวมลูกหนี้การค้า-สุทธิ                    337,616              303,277

  ลูกหนี้เช็คคืน                           14,937               18,007

  หัก ค่าเผื่อหนี้สงสัยจะสูญ- ลูกหนี้เช็คคืน       (14,937)             (18,007)

  ตั๋วเงินรับ                             -                    -

  รวมลูกหนี้การค้าและตั๋วเงินรับ-สุทธิ          337,616              303,277
  -------------------------------- -- ----------------- -- ------------------

-   มูลค่างานที่เสร็จแล้วแต่ยังไม่เรียกเก็บ

  ณ วันที่ 31 ธันวาคม 2552 บริษัทมีมูลค่างานที่เสร็จแล้วแต่ยังไม่เรียกเก็บ-สุทธิ 550.24
  ล้านบาท เพิ่มขึ้นจาก ณ สิ้นปี 2551 จำนวน 201.32 ล้านบาท
  หรือคิดเป็นอัตราการเติบโตร้อยละ 58 เนื่องจากที่แล้วเสร็จในช่วงปลายปี
  กำลังอยู่ในช่วงการทำเอกสารเพื่อเรียกเก็บเงินจากลูกค้า

-   สินค้าคงเหลือ

  ณ วันที่ 31 ธันวาคม 2552 บริษัทมีสินค้าคงเหลือ 181.27 ล้านบาท ลดลงจาก ณ สิ้นปี 2551
  จำนวน 33.58 ล้านบาท หรือลดลงคิดเป็นร้อยละ 16
  เนื่องจากการลดลงของวัตถุดิบที่ใช้ในการผลิต และสินค้าสำเร็จรูป
  สอดคล้องกับรายได้จาการขายที่ลดลง โดยอัตราการหมุนเวียนสินค้าคงเหลือของบริษัทลดลงจาก
  25.84 เท่าหรือ 14 วัน ณ สิ้นปี 2551 เป็น 18.48 เท่าหรือ 20 วัน ณ สิ้นปี 2552

-   ที่ดิน อาคาร อุปกรณ์ – สุทธิ และที่ดินไม่ได้ใช้งาน

  ณ วันที่ 31 ธันวาคม 2552 บริษัทมีที่ดิน อาคาร อุปกรณ์-สุทธิ จำนวน 132.71 ล้านบาท
  ลดลงจาก สิ้นปี 2551 จำนวน 0.79 ล้านบาท หรือคิดเป็นลดลงร้อยละ 0.6 ซึ่งในปี2552
  บริษัทได้มีการเพิ่มขึ้นเครื่องจักรและอุปกรณ์มูลค่าเท่ากับ 7.17 ล้านบาท
  และยานพาหนะมูลค่าเท่ากับ 5.06 ล้านบาท เพื่อรองรับงานในอนาคต
  และมีค่าเสื่อมราคาในปี2552 เท่ากับ 19.77 ล้านบาท

  ทั้งนี้ ณ สิ้นปี 2552 บริษัทมีที่ดินที่ไม่ได้ใช้ในการดำเนินงานจำนวน 11.08 ล้านบาท
  โดยเป็นที่ดินที่บริษัทได้จากการชำระหนี้ในอดีต ทั้งนี้ บริษัทมีนโยบายที่จะขายที่ดินดังกล่าวทั้งหมด

-   สินทรัพย์ไม่หมุนเวียนอื่น

  สินทรัพย์ไม่หมุนเวียนอื่น ประกอบด้วย เงินฝากธนาคารติดภาระค้ำประกัน
  และภาษีเงินได้นิติบุคคลหัก ณ ที่จ่าย โดย ณ สิ้นปี 2552
  บริษัทมีเงินฝากธนาคารติดภาระค้ำประกันตามเงื่อนไขจำนวน 3.68 ล้านบาท หรือร้อยละ 0.25
  ของสินทรัพย์รวม ซึ่งเพิ่มขึ้นจาก ณ สิ้นปี 2551 จำนวน 1.04 ล้านบาท
  (ตามเงื่อนไขสัญญาการขอวงเงินสินเชื่อจากสถาบันการเงิน) สำหรับภาษีเงินได้นิติบุคคลหัก ณ
  ที่จ่าย 28.37 ล้านบาท เป็นภาษีเงินได้นิติบุคคลหัก ณ ที่จ่าย ของปี 2551
  ที่อยู่ระหว่างการขอคืนจากกรมสรรพากำ จำนวน 13.40 ล้านบาท คาดว่าจะได้คืนในปี 2553

สภาพคล่อง

  ในปี 2551 บริษัทมีกระแสเงินสดสุทธิจากการดำเนินงาน 138.18 ล้านบาท
  ซึ่งมีสาเหตุหลักจากการลดลงของลูกหนี้การค้าและตั๋วเงินรับ 57.38 ล้านบาท
  และการเพิ่มขึ้นของเจ้าหนี้การค้าและตั๋วเงินจ่ายจำนวน 57.60 ล้านบาท
  การเพิ่มขึ้นของมูลค่าเงินที่เสร็จแต่ยังไม่เรียกเก็บ 39.63 ล้านบาท
  การเพิ่มขึ้นของสินค้าคงเหลือ 43.03 ล้านบาทและการเพิ่มขึ้นของเงินจ่ายล่วงหน้าค่าสินค้า
  65.70 ล้านบาท โดยกระแสเงินสดจากการดำเนินงานแบ่งออกเป็น
  กำไรจากกิจกรรมดำเนินงานก่อนการเปลี่ยนแปลงในสินทรัพย์และหนี้สินดำเนินงาน จำนวน
  270.57 ล้านบาท กระแสเงินสดจากการดำเนินงานเท่ากับ 138.18 ล้านบาท
  กระแสเงินสดจากกิจกรรมลงทุนเท่ากับ – 101.38 ล้านบาท
  เนื่องจากการที่บริษัทจ่ายเงินลงทุนในบริษัทย่อย และซื้อเครื่องจักรอุปกรณ์เพื่อเพิ่มกำลังการผลิต
  กระแสเงินสดจากกิจกรรมจัดหาเงินเท่ากับ – 46.03 ล้านบาท
  จากการจ่ายชำระหนี้เงินเบิกเกินบัญชีและเงินกู้ยืมระยะสั้นจากบุคคลภายนอก
  รวมทั้งเงินกู้ยืมระยะยาว และจ่ายเงินปันผล

  สำหรับปี 2552 บริษัทมีกระแสเงินสดสุทธิจากกิจกรรมดำเนินงานเท่ากับ - 56.28 ล้านบาท
  เนื่องจากรายการที่ทำให้กระแสเงินสดจากกิจกรรมดำเนินงานลดลงได้แก่การเพิ่มขึ้นของลูกหนี้การค้าและตั๋วเงินรับ
  40.30 ล้านบาท และการเพิ่มขึ้นของมูลค่างานที่แล้วเสร็จแต่ยังไม่เรียกเก็บ 201.32 ล้านบาท
  และการลดลงของเจ้าหนี้การค้าและตั๋วเงินจ่าย 61.25 ล้านบาท
  โดยรายการที่ทำให้กระแสเงินสดจากกิจกรรมดำเนินงานเพิ่มขึ้นได้แก่
  การเพิ่มขึ้นของเงินรับล่วงหน้าค่าสินค้าและงานบริการ 110.93 ล้านบาท
  การลดลงของสินค้าคงเหลือ 36.15 ล้านบาท การลดลงของเงินจ่ายล่วงหน้าค่าสินค้า 24.01
  ล้านบาท กระแสเงินสดมีการใช้ไปในกิจกรรมลงทุน 10.14 ล้านบาท
  จากการจ่ายเงินลงทุนระยะยาวอื่น 27.85 ล้านบาท จ่ายเงินซื้อสินทรัพย์ถาวร 12.03 ล้านบาท
  จ่ายเงินลงทุนในบริษัทย่อย 10 ล้านบาท และจ่ายเงินให้กู้ยืมแก่บริษัทย่อย 2 ล้านบาท
  แต่มีการได้รับเงินจากการขายเงินลงทุนระยะยาวอื่น 25 ล้านบาท
  และจากการขายเงินลงทุนชั่วคราว 18.78 ล้านบาท ทำให้กิจการต้องจัดหาเงินเพิ่มขึ้น 90.46
  ล้านบาท โดยการกู้ยืมเงินระยะสั้นจากบุคคลภายนอก 90 ล้านบาท

  สำหรับปี 2551 อัตราส่วนสภาพคล่องและอัตราส่วนสภาพคล่องหมุนเร็ว เท่ากับ 1.74 เท่า และ
  1.35 เท่า เพิ่มขึ้นจากปี 2550 และมี Cash Cycle อยู่ที่ 24 วัน ในปี 2551
  ลดลงจากเดิม73 วันในปี 2550 ซึ่ง Cash Cycle
  ลดลงเนื่องจากบริษัทใช้เวลาในการเรียกเก็บชำระหนี้เร็วขึ้นจากเดิมในปี2550 ใช้เวลา 99 วัน
  เป็น 62 วันในปี 2551 เนื่องจากลูกหนี้ที่ใช้เวลาในการเรียกเก็บชำระนานได้แก่
  ลูกหนี้ในงานบริการภาครัฐ แต่ในปี 2551 บริษัทมีลูกหนี้จากภาคเอกชนมากกว่าภาครัฐ
  ตามสัดส่วนการเพิ่มขึ้นของรายได้งานบริการในภาคเอกชน
  และบริษัทยังสามารถขอขยายเวลาในการชำระเงินแก่เจ้าหนี้เพิ่มมากขึ้น

  ในปี 2552 สภาพคล่องและอัตราส่วนสภาพคล่องหมุนเร็ว เท่ากับ 1.57 เท่า และ 1.33
  เท่าลดลงจากปี 2551 มี cash cycle เพิ่มขึ้นเป็น 30 วัน
  เนื่องจากบริษัทมีการเพิ่มขึ้นของหนี้สินหมุนเวียนคิดเป็นร้อยละ 31
  ซึ่งสูงกว่าอัตราการเพิ่มขึ้นของสินทรัพย์หมุนเวียนคิดเป็นร้อยละ 19
  และบริษัทใช้ระยะเวลาเก็บหนี้เพิ่มขึ้นจาก 62 วันในปี 2551 เป็น 75 วันในปี 2552

  ทั้งนี้
  บริษัทมีนโยบายในการบริหารจัดการสภาพคล่องโดยการจัดทำประมาณการกระแสเงินสดของแต่ละโครงการ
  ซึ่งผ่านการพิจารณาอนุมัติ และควบคุมการดำเนินงานจากผู้บริหารของบริษัท
  และจะดำเนินการทบทวนและปรับปรุงประมาณการเป็นรายไตรมาสนอกจากนั้น
  บริษัทยังมีการจัดทำประมาณการกระแสเงินสดของบริษัทในภาพรวม
  โดยจะมีการทบทวนและปรับปรุงทุกสัปดาห์

แหล่งที่มาของเงินทุน

-   หนี้สิน

  ณ วันที่ 31 ธันวาคม 2551 บริษัทมีหนี้สินรวมเท่ากับ 597.65 ล้านบาทประกอบด้วย
  หนี้สินหมุนเวียน 579.65 ล้านบาท หรือคิดเป็นร้อยละ 97 ของหนี้สินรวม และ
  หนี้สินไม่หมุนเวียน 17.86 ล้านบาท หรือคิดเป็นร้อยละ 3 ของหนี้สินรวม ทั้งนี้หนี้สินรวม ปี
  2551 เพิ่มขึ้นจาก ณ สิ้นปี 2550 จำนวน 45.01 ล้านบาท หรือเพิ่มขึ้นคิดเป็นร้อยละ 8.14
  เนื่องจากการเพิ่มขึ้นของเจ้าหนี้การค้าและตั๋วเงินจ่ายซึ่งเพิ่มขึ้นจากรายได้จากการขายที่เพิ่มขึ้น
  นอกจากนี้ ยังมีสาเหตุมาจากการกู้ยืมเงินกู้ยืมระยะสั้นจากการออกตั๋วแลกเงินให้บุคคลภายนอก
  และเงินกู้ยืมระยะยาวเพื่อใช้เป็นเงินทุนหมุนเวียน

  ณ วันที่ 31 ธันวาคม 2552 บริษัทมีหนี้สินรวมทั้งสิ้น 763.88 ล้านบาท
  โดยแบ่งเป็นหนี้สินหมุนเวียน 758.93 ล้านบาทหรือคิดเป็นร้อยละ 99.35
  ของหนี้สินรวมและหนี้สินไม่หมุนเวียนจำนวน 4.95 ล้านบาทหรือคิดเป็นร้อยละ 0.65
  ของหนี้สินรวม

  ทั้งนี้ หนี้สินหมุนเวียน ณ 31 ธันวาคม 2552 เพิ่มขึ้นจาก ณ สิ้นปี 2551
  เนื่องจากการเพิ่มขึ้นของเงินรับล่วงหน้างานบริการ,
  เงินเบิกเกินบัญชีและเงินกู้ระยะสั้นจากธนาคารและเงินกู้ยืมระยะสั้นจากบุคคลภายนอก
  โดยหนี้สินหมุนเวียนของบริษัท ณ สิ้นปี 2552 ประกอบด้วยรายการหลัก
  คือเงินเบิกเกินบัญชีและเงินกู้ระยะสั้นจากธนาคารคิดเป็นร้อยละ 17 ของหนี้สินหมุนเวียน
  และเงินกู้ยืมระยะสั้นจากบุคคลภายนอกคิดเป็นร้อยละ 24 ของหนี้สินหมุนเวียน
  เงินรับล่วงหน้างานบริการคิดเป็นร้อยละ 20 ของหนี้สินหมุนเวียน
  เจ้าหนี้การค้าและตั๋วเงินจ่ายคิดเป็นร้อยละ 28 ของหนี้สินหมุนเวียน

  หนี้สินไม่หมุนเวียนของบริษัท ณ วันที่ 31 ธันวาคม 2552 เท่ากับ 4.95 ล้านบาทลดลงจาก ณ
  สิ้นปี 2551 ซึ่งเท่ากับ 17.86 ล้านบาท
  เนื่องจากการลดลงของเงินกู้ยืมระยะยาวจากสถาบันการเงิน 3 แห่ง

-   ส่วนของผู้ถือหุ้น

  ณ วันที่ 31 ธันวาคม 2551 บริษัทมีส่วนของผู้ถือหุ้น เท่ากับ 653.32 ล้านบาท เพิ่มขึ้นจากสิ้นปี
  2550 จำนวน 129.92 ล้านบาท จากการเพิ่มขึ้นของกำไรสะสมจำนวน 85.86 ล้านบาท
  และการเพิ่มขึ้นของทุนจดทะเบียนและชำระแล้วจำนวน 36.79
  ล้านบาทจากการใช้สิทธิในใบสำคัญแสดงสิทธิซึ่งออกให้แก่กรรมการ
  ผู้บริหารและพนักงานของบริษัท
  และเพิ่มทุนจากการจ่ายเงินปันผลระหว่างกาลจากผลประกอบการของบริษัท ตั้งแต่วันที่ 1
  มกราคม 2551 ถึงวันที่ 30 มิถุนายน 2551 ในอัตราหุ้นละ 0.225 บาท
  โดยจ่ายเป็นหุ้นสามัญและเงินสดในอัตราหุ้นละ 0.225 บาท ตามการประชุมสามัญครั้งที่ 2/2551
  เมื่อวันที่ 17 กันยายน 2551

  สำหรับ ณ วันที่ 31 ธันวาคม 2552 บริษัทมีส่วนของผู้ถือหุ้น เท่ากับ 705.34 ล้านบาท
  เพิ่มขึ้นจากสิ้นปี 2551 จำนวน 51.57 ล้านบาท จากการเพิ่มขึ้นของกำไรสะสมจำนวน 42.56
  ล้านบาท และการเพิ่มขึ้นของทุนจดทะเบียนและชำระแล้วจำนวน
  2.25ล้านบาทจากการใช้สิทธิในใบสำคัญแสดงสิทธิซึ่งออกให้แก่กรรมการ
  ผู้บริหารและพนักงานของบริษัท

  ทั้งนี้ ตามรายงานการประชุมวิสามัญผู้ถือหุ้นครั้งที่ 1/2552 เมื่อวันที่ 22 ตุลาคม 2552
  ที่ประชุมได้มีมติเป็นเอกฉันท์อนุมัติให้เพิ่มทุนจดทะเบียนเป็น 451.94 ล้านบาท
  โดยการออกหุ้นสามัญ 50 หุ้น มูลค่าหุ้นละ 1 บาท โดยมีมติให้จัดสรรหุ้นเพิ่มทุนดังนี้

-   จัดสรรหุ้นเพิ่มทุนจำนวน 43.516 ล้านหุ้น
    เพื่อรองรับการใช้สิทธิตามใบสำคัญแสดงสิทธิซื้อหุ้นสามัญที่ออกใหม่ ครั้งที่ 2 (DEMCO-W2)

-   จัดสรรหุ้นจำนวน 6.484
    ล้านหุ้นเพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญที่ออกใหม่ ครั้งที่ 1
    (DEMCO-W1) เพิ่มเติม
    เนื่องจากการปรับสิทธิแปลงสภาพจากการออกใบสำคัญแสดงสิทธิซื้อหุ้นสามัญที่ออกใหม่ในครั้งนี้

  ตามรายงานการประชุมสามัญผู้ถือหุ้น ประจำปี 2552 เมื่อวันที่ 9 เมษายน 2552
  ได้มีมติเอกฉันท์ให้จัดสรรสำรองกำไรตามกฎหมายจำนวน 9 ล้านบาท
  และอนุมัติจ่ายเงินปันผลให้แก่ผู้ถือหุ้นสำหรับผลประกอบการครึ่งปีหลังของปี 2551 จำนวน
  302,350,362 หุ้น ในอัตราหุ้นละ 0.04 บาท รวมเป็นเงินทั้งสิ้น 12.09
  ล้านบาทโดยจ่ายให้ผู้ถือหุ้นที่มีรายชื่อ ณ วันที่ 21 เมษายน 2552

  ความเหมาะสมของโครงสร้างทุน

  ณ วันที่ 31 ธันวาคม 2551 บริษัทมีอัตราส่วนหนี้สินรวมต่อส่วนของผู้ถือหุ้นเท่ากับ 0.91เท่า
  ลดลงจากสิ้นปี 2550 ซึ่งเท่ากับ 1.06 เนื่องจากเพิ่มขึ้นของหุ้นสามัญและกำไรสะสม

  สำหรับวันที่ 31 ธันวาคม 2552 บริษัทมีอัตราส่วนหนี้สินรวมต่อส่วนของผู้ถือหุ้นเท่ากับ 1.08
  เท่าซึ่งเพิ่มขึ้นจาก ณ สิ้นปี 2551
  เนื่องจากบริษัทกู้ยืมเงินเบิกเกินบัญชีและเงินกู้ยืมระยะสั้นจากธนาคาร
  เงินกู้ยืมระยะสั้นจากการออกตั๋วแลกเงินให้บุคคลภายนอก
  และเงินรับล่วงหน้าจากงานบริการที่สูงขึ้นในอัตราที่มากกว่าการเพิ่มขึ้นของส่วนของผู้ถือหุ้น

  12.4 ค่าตอบแทนผู้สอบบัญชี

  สำหรับรอบบัญชีสิ้นสุด ณ วันที่ 31 ธันวาคม 2551 ค่าตอบแทนของผู้สอบบัญชีคือ บริษัท
  เอส.เค.แอคเคาน์แต้นท์ เซอร์วิสเซส จำกัด คิดเป็นมูลค่ารวมทั้งสิ้น 894,000 บาท
  โดยเป็นค่าสอบทานงบการเงินรายไตรมาส จำนวน 564,000 บาท
  และค่ารับรองงบการเงินประจำปีเท่ากับ 330,000 บาท และค่าบริการอื่น (Non- Audit
  Fee) อีกจำนวน 63,752 บาท ซึ่งเป็นค่าเบี้ยเลี้ยงและค่ายานพาหนะของผู้สอบบัญชี

  สำหรับรอบบัญชีสิ้นสุด ณ วันที่ 31 ธันวาคม 2552 ค่าตอบแทนของผู้สอบบัญชีคือ บริษัท
  เอส.เค.แอคเคาน์แต้นท์ เซอร์วิสเซส จำกัด คิดเป็นมูลค่ารวมทั้งสิ้น 834,000 บาท
  โดยเป็นค่าสอบทานงบการเงินรายไตรมาส จำนวน 504,000 บาท
  และค่ารับรองงบการเงินประจำปีเท่ากับ 330,000 บาท และค่าบริการอื่น (Non- Audit
  Fee) อีกจำนวน 87,681.70 บาทซึ่งเป็นค่าเบี้ยเลี้ยงและค่ายานพาหนะของผู้สอบบัญชี

12.5 ปัจจัยและอิทธิพลหลักที่อาจมีผลกระทบต่อการดำเนินงานหรือฐานะการเงินในอนาคต

12.5.1 ผลกระทบจากวิกฤตการณ์ทางการเงินของโลก

  ความผันผวนของสภาวะเศรษฐกิจจากวิกฤตการณ์ทางการเงิน
  ส่งผลกระทบโดยตรงต่อความต้องการของผู้บริโภค ทำให้การลงทุนของภาคเอกชนชะงักงัน
  ในขณะที่การลงทุนในโครงการด้านการผลิตกระแสไฟฟ้าอาจจะเลื่อนกำหนดออกไปอีก 1-2 ปี
  อย่างไรก็ตามการที่รัฐบาลได้กำหนดนโยบายที่จะเร่งการลงทุนภาครัฐในโครงการขนาดใหญ่
  รวมถึงการออกมาตรการกระตุ้นระบบเศรษฐกิจ
  อย่างต่อเนื่องน่าจะทำให้ระบบเศรษฐกิจฟื้นตัวได้บ้าง
  ซึ่งในระหว่างรอการฟื้นตัวบริษัทได้ขยายแนวธุรกิจไปสู่โครงการผลิตกระแสไฟฟ้าด้วยพลังงานลม
  ในฐานะผู้ร่วมพัฒนาโครงการและผู้ก่อสร้าง
  รวมทั้งขยายธุรกิจไปสู่งานอาณัติสัญญาณของการรถไฟแห่งประเทศไทย
  ซึ่งล้วนเป็นการเพิ่มช่องทางการตลาดและการสร้างรายได้
  ที่จะบรรเทาผลกระทบจากวิกฤติการณ์ทางการเงินและการผันผวนของระบบเศรษฐกิจที่มีต่อบริษัท

12.5.2 การเข้าลงทุนในบริษัทเจ พี เอ็ม อินเตอร์ จำกัด (ปัจจุบันเปลี่ยนชื่อเป็นบจก. เด็มโก้
อินดัสตรี่)

  บริษัทได้เข้าลงทุนในบริษัท เด็มโก้ อินดัสตรี่ จำกัดในสัดส่วนร้อยละ 65.0
  ของทุนจดทะเบียนชำระแล้ว เมื่อวันที่ 15 มกราคม 2551 โดยภายหลังการลงทุน
  บริษัทมีนโยบายในการปรับเปลี่ยนแผนการดำเนินงานของบริษัท เด็มโก้ อินดัสตรี่ จำกัด
  โดยจะมุ่งเน้นการดำเนินธุรกิจรับจ้างและติดตั้งภาชนะแรงดันสูงซึ่งใช้ในธุรกิจการผลิตไฟฟ้าและโรงงานปิโตรเคมีให้มากขึ้นแทนธุรกิจรับจ้างและติดตั้งโครงสร้างเหล็กซึ่งเป็นธุรกิจหลักของเด็มโก้
  อินดัสตรี่ ในปัจจุบัน ทั้งนี้ ธุรกิจรับจ้างและติดตั้งภาชนะแรงดันสูงถือได้ว่าเป็นธุรกิจใหม่ของบริษัท
  ดังนั้นจึงยังไม่สามารถคาดเดาผลการดำเนินงานที่แน่นอนได้
  โดยหากผลการดำเนินงานไม่เป็นไปตามแผนที่วางไว้อาจส่งผลกระทบต่อผลการดำเนินงานของบริษัทในอนาคตได้

  อย่างไรก็ดีบริษัทจึงมีความเชื่อมั่นว่าในอนาคตบริษัทหรือหน่วยงานต่างๆในธุรกิจการผลิตไฟฟ้าทั้งภาคเอกชนและภาครัฐยังคงมีความต้องการในการใช้ภาชนะแรงดันสูงเพิ่มมากขึ้น
  นอกจากนี้ภาชนะแรงดันสูงยังสามารถใช้ในโรงงานปิโตรเคมีและโรงงานอุตสาหกรรมที่เกี่ยวข้องกับแก๊สและการจัดเก็บของเหลวที่มีแรงดันสูงได้อีกด้วยจึงสามารถลดการพึ่งพากลุ่มลูกค้าเฉพาะกลุ่มได้เป็นอย่างดี